KTB เซ็นเอ็มโอยู ADVANC ตั้ง “เวอร์ชวลแบงก์” ดันฐานลูกค้าแตะ 90 ล้านราย
KTB เซ็นเอ็มโอยู ADVANC ร่วม “เวอร์ชวลแบงก์” มั่นใจฐานลูกค้าแน่น 90 ล้านราย “ผยง” ลั่นเสริมโอกาสธุรกิจใหม่ทั้ง 2 ฝ่าย หากเกณฑ์แบงก์ชาติประกาศพร้อมเสนอขอจัดตั้งทันที
KTB เซ็นเอ็มโอยู ADVANC ร่วม “เวอร์ชวลแบงก์” มั่นใจฐานลูกค้าแน่น 90 ล้านราย “ผยง” ลั่นเสริมโอกาสธุรกิจใหม่ทั้ง 2 ฝ่าย หากเกณฑ์แบงก์ชาติประกาศพร้อมเสนอขอจัดตั้งทันที
6 ม.ค. 2566

นายผยง ศรีวณิช กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า ธนาคารได้ลงนามบันทึกข้อตกลงหรือเอ็มโอยู กับ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ผู้ให้บริการเครือข่ายมือถือ AIS ในการศึกษาร่วมกันจัดตั้ง “เวอร์ชวลแบงก์” (Virtual Bank) หรือธนาคารไร้สาขาแล้ว ซึ่งขั้นตอนต่อไปรอเพียงธนาคารแห่งประเทศไทย หรือ ธปท. ประกาศเกณฑ์การจัดตั้งฯ อย่างเป็นทางการ โดยธนาคารจะเข้าไปยื่นขอใบอนุญาตทันที
ด้านนายสมชัย เลิศสุทธิวงค์ ประธานเจ้าหน้าที่บริหาร ADVANC เปิดเผยว่า ที่ผ่านมา AIS ได้ลงนามข้อตกลงความร่วมมือทางธุรกิจ กับ KTB เพื่อศึกษาแผนการร่วมลงทุนในการเป็นผู้ให้บริการ Virtual bank แล้ว ล่าสุดบริษัทเตรียมพร้อมยื่นขอใบอนุญาตจากธปท. ในทันทีที่แบงก์ชาติเปิดโอกาสให้ขอใบอนุญาตได้
ทั้งนี้ผู้สื่อข่าวรายงานเพิ่มเติมว่า การร่วมจัดตั้ง Virtual Bank ครั้งนี้ ถือว่า AIS มีความพร้อมด้านดิจิทัลและฐานลูกค้าประมาณ 50 ล้านราย ประกอบด้วย ฐานลูกค้ามือถือกว่า 45.6 ล้านราย กลุ่มใช้บริการเน็ตบ้านอีก 4.5 ล้านราย ภายหลังควบรวมกิจการกับบริษัท ทริปเปิลที บรอดแบนด์ จำกัด โดยถือเป็นฐานลูกค้าใหญ่ที่พร้อมจะใช้บริการ Virtual Bank ดังกล่าว
ขณะที่ปัจจุบัน KTB ถือว่ามีความพร้อมเรื่องระบบการเงินอยู่แล้ว และมีฐานลูกค้าผ่าน 3 แอปพลิเคชัน ได้แก่ Krungthai Connext, เป๋าตัง และถุงเงิน อยู่ประมาณ 40 ล้านราย ซึ่งหากรวมกับฐานลูกค้าไอเอเอสแล้วก็จะเท่ากับ 90 ล้านราย
อย่างไรก็ดีเรื่องอัตราดอกเบี้ยเงินฝากและเงินกู้ของ KTB นั้นมีโอกาสปรับขึ้นอีกครั้ง หากผลการประชุมคณะกรรมการนโยบายการเงิน หรือ กนง. ในวันที่ 25 ม.ค.นี้ มีมติปรับอัตราดอกเบี้ยขึ้นอีกรอบ